‘WVF móét oop bly,’ eis DA | Netwerk24
Deur William Horne 31 Maart 2020 16:32
Die WVF sal nie al die eise slegs deur sy aanlyn portaal kan prosesseer nie, sê die DA. Foto: Unsplash
Die Werkloosheidsversekeringsfonds (WVF) het te midde van die staat van inperking al sy kantore landwyd gesluit.
Hy het aangedui dat alle aansoeke vir voordele van die fonds nou aanlyn gemaak moet word.
Die DA sê egter dit is nie genoeg nie en derduisende werkloses sal agtergelaat word in ’n tyd waar werkloosheid net toeneem.
“Die rede vir die sluiting van arbeidsentrums was om die verspreiding van Covid-19 te beperk,” sê Michael Cardo, DA-LP, Dinsdag in ’n verklaring.
“Hoewel dit te verstane is, het dit ook die uitwerking dat die eisers van die WVF nou sonder heenkome is in ’n tyd waarin hulle die departement se hulp die nodigste het.”
Die DA voer aan dat talle eisers van WVF-voordele nie toegang tot ’n rekenaar het om aanlyn vir voordele aansoek te doen nie. Dit is veral moeilik gegewe die staat van inperking wat ook dié mense tot hul huise inperk en hulle dus nie elders ’n rekenaar kan gebruik nie.
Die WVF het slegs een e-posadres beskikbaar gestel vir alle eise van die werknemers van talle ondernemings wat weens die staat van inperking moes sluit.
Volgens die DA sal al dié mense nie deur net een kanaal toegang kan kry om vir voordele aansoek te doen nie.
LEES OOK: WVF en Covid-19: Só kan jy eis
Cardo meen dit is wel moontlik dat die WVF met verminderde personeel hul takke steeds kan oophou, met streng maatreëls van byvoorbeeld die handhawing van ’n gesonde afstand tussen mense.
“Talle kleiner ondernemings sal in die tyd van inperking nie hul werknemers kan betaal nie,” sê Cardo.
Toegang tot die WVF se dienste is dus van uiterste belang.
Meer oor: Ekonomie | Werkloosheid | Werkloosheidsversekeringsfonds (Wvf)
WVF help poste, besighede red